О паганском биљу
5. О паганском биљу

О паганском биљу постоји, такође, обимна литература.10)Ми на овај предмет само обраћамо пажњу.

Многобројне су биљке које имају стално значење у овим песмама, али се све оне могу поделити у две групе: у биље са позитивним и биље са негативним значењем. У биље са позитивним значењем спадају: босиљак, здравац, игличе, лазарица, ђурђево цвеће, гороцвет, жуте женке, дуње и др.

Биљка која има, рекли бисмо специјално значење, је перуника. Ова биљка се повезује са љубављу, са девојком. Милка — перуника је разболела Лазу овчара. У другој песми се каже: перуника кидана — девојка се одава. У трећој, девојка поручује момку: ако никне перуника — прени коња ајд’ за мене. У четвртој се пева: ти девојко, тија перунико, тијо појеш долеко се чује. Како се види, перуника се редовно везује за девојку. Перуника је у Заплању гајена обично у винограду, а ређе се могла видети у башти (бачи).

Изразито негативно значење, и то скоро искључиво за мушкарца, има орах. У Заплању је очувано веровање да се орах не сме да засади. Онај ко га засади, па ако се орах прими, умреће јер важи правило: Живот — за живот. Негативно значење има и биље: куње, јасење, трава чемерика и обрниче.

Референце

Извор
 Симоновић, Драгољуб, Заплање - природа, историја, етнографија, друштвено-економски развој, породица, народне песме, Ниш, Градина; Београд, Народна књига; Етнографски институт САНУ, 1982., стр. 812.

Заплање